b'\n_START_ARTICLE_\nSin je\xc5\xbe\n_START_SECTION_\nVsebina\n_START_PARAGRAPH_\nMati je sina uro\xc4\x8dila, tako da je postal je\xc5\xbe. Sin \xe2\x80\x93 je\xc5\xbe - se je odlo\xc4\x8dil, da bo \xc5\xa1el po svetu. Pri\xc5\xa1el je k nekemu kmetu in ga poprosil, naj mu dovoli gnati pra\xc5\xa1i\xc4\x8de na pa\xc5\xa1o. Obljubil mu je, da jih bo vsako leto prignal nazaj domov. \xc4\x8ce mu jih bo kmet dal sto, bo nazaj prignal sto pra\xc5\xa1i\xc4\x8dev ve\xc4\x8d. Kmet je najprej dvomil v to, da je je\xc5\xbe primeren za pastirja, vendar mu jih je po dolgem prigovarjanju le dal. Med letom, ko je je\xc5\xbe pasel pra\xc5\xa1i\xc4\x8de, je v gozd pri\xc5\xa1el mo\xc5\xbe, ki se je izgubil. Zagledal je svinje brez pastirja. Zdelo se mu je \xc4\x8dudno, zato je naglas povpra\xc5\xa1al po pastirju. Izza \xc5\xa1tora se je oglasil je\xc5\xbe in mo\xc5\xbeu pokazal pot. Drugo leto se je mo\xc5\xbe zopet izgubil v gozdu in pri\xc5\xa1el do kraja, kjer je zagledal svinje brez pastirja. Spet je povpra\xc5\xa1al po pastirju, izza \xc5\xa1tora se je prikazal je\xc5\xbe, ki mu je nato pokazal pot. Vsako leto je je\xc5\xbe gnal svinje domov. Sto jih je gnal past in dvesto jih je prignal nazaj. Tretje leto je zopet v gozd pri\xc5\xa1el mo\xc5\xbe, ki se je ponovno izgubil. Je\xc5\xbe mu je tudi tokrat pokazal pot iz gozda. Med potjo je mo\xc5\xbe vpra\xc5\xa1al je\xc5\xbeka, kaj \xc5\xbeeli za to, ker mu vsako leto pomaga iz gozda._NEWLINE_Je\xc5\xbe je dejal, da si \xc5\xbeeli eno izmed njegovih h\xc4\x8dera, mo\xc5\xbe mu jo je obljubil ter od\xc5\xa1el domov. Doma je svojim trem h\xc4\x8deram povedal za obljubo in h\xc4\x8dere so bile pripravljene je\xc5\xbea omo\xc5\xbeiti, saj so mislile, da gre za priimek je\xc5\xbe in ne \xc5\xbeival. Je\xc5\xbe je domov prignal svinje in kmet mu je dal pla\xc4\x8dilo za vsa tri leta. Nato je je\xc5\xbe dejal kmetu, naj se gre z njim \xc5\xbeenit. Kmet je bil je bil prepri\xc4\x8dan, da je\xc5\xbea ne bo nobena hotela omo\xc5\xbeiti. Je\xc5\xbe pa o tem ni hotel ni\xc4\x8desar sli\xc5\xa1ati. S konjem, ki ga je jezdil kmet, in s petelinom, na katerem je sedel je\xc5\xbe, sta od\xc5\xa1la proti hi\xc5\xa1i, kjer se je slednji \xc5\xbeelel \xc5\xbeeniti. Ko so h\xc4\x8dere videle, da je pri\xc5\xa1el dan, ko bodo morale izpolniti obljubo, so bile zelo hude. V hi\xc5\xa1o sta nato stopila je\xc5\xbe in kmet ter povpra\xc5\xa1ala, katera od teh treh h\xc4\x8dera se je pripravljena omo\xc5\xbeiti z je\xc5\xbeem. Prva, najstarej\xc5\xa1a h\xc4\x8di, je dejala, da si raje prere\xc5\xbee vrat, kot pa da vzame je\xc5\xbea za mo\xc5\xbea. Druga je dejala, da raje sko\xc4\x8di v vodo, kot pa da se o\xc5\xbeeni z je\xc5\xbeem. Tretja, najmlaj\xc5\xa1a h\xc4\x8di, pa je pristala na poroko._NEWLINE_Nato so od\xc5\xa1li k poroki. Ko so prispeli do obzidja, je je\xc5\xbe dejal, da naj gredo kar dalje, da sam pride za njimi, saj mora malo na pokopali\xc5\xa1\xc4\x8de. Je\xc5\xbe je izginil za zidom, od druge strani pa je pri\xc5\xa1el tako lep mladeni\xc4\x8d, da ga ni bilo lep\xc5\xa1ega. Drugima dvema sestrama je bilo tako \xc5\xbeal, da si je najstarej\xc5\xa1a prerezala vrat, srednja pa sko\xc4\x8dila v vodo. Je\xc5\xbe je nato nevesto odpeljal na svoj dom, kjer je bival prej. Bila sta bogata in sta dolgo \xc5\xbeivela, njuni otroci pa morda \xc5\xbeive \xc5\xa1e danes.\n_START_SECTION_\nPredstavitev literarnega lika\n_START_PARAGRAPH_\nSin je\xc5\xbe je glavna oseba v pravljici. Je\xc5\xbe je postal, ker ga je mati uro\xc4\x8dila. Od\xc5\xa1el je po svetu in pri nekem kmetu izprosil, da je lahko pasel pra\xc5\xa1i\xc4\x8de v gozdu. Nekega dne se je v gozdu izgubil mo\xc5\xbe. Je\xc5\xbe mu je pokazal pot do doma. Ko je mo\xc5\xbeu \xc5\xbee v tretje pokazal pot se mu je mo\xc5\xbe \xc5\xbeelel odkupiti, zato ga povpra\xc5\xa1a, kaj si je\xc5\xbe \xc5\xbeeli. Ta si za\xc5\xbeeli eno od njegovih h\xc4\x8dera. Ko se gre \xc5\xbeenit jezdi na petelinu. Nobena od starej\xc5\xa1ih dveh sester ga ni hotela za mo\xc5\xbea. Na koncu se o\xc5\xbeeni z najmlaj\xc5\xa1o. Ko se peljejo k poroki, je\xc5\xbe poprosi naj gredo dalje, on pa odide za obzidje pokopali\xc5\xa1\xc4\x8da. Iz druge strani pa pride postaven mladeni\xc4\x8d. Par se poro\xc4\x8di in \xc5\xbeivi do konca dni.'